74. Հարկային գործակալ չհանդիսացողների հետ կնքված քաղաքացիաիրավական պայմանագրերից հարկվող եկամուտը որոշելիս համախառն եկամուտը նվազեցվում է այդ պայմանագրերից ստացված եկամուտների (բացառությամբ` ռոյալթիների, տոկոսների և վարձավճարների) գծով անհրաժեշտ և փաստաթղթերով հիմնավորված ծախսերի չափով: Անհրաժեշտ են համարվում անմիջականորեն և բացառապես եկամտի ստացման հետ կապված ծախսերը: Ձեռքբերման (և այլ անձանց եկամուտներին վերաբերող) փաստաթղթերի հիմնավորման նկատմամբ ներկայացվող պահանջները սահմանված են Հայաստանի Հանրապետության կառավարության 1998 թվականի օգոստոսի 25-ի «Ծախսերը հիմնավորող փաստաթղթերի նկատմամբ ներկայացվող պահանջները սահմանելու և այդ փաստաթղթերի կազմման կարգը հաստատելու մասին» N 525 որոշմամբ: Ծախսերի թվին են դասվում, մասնավորապես` նյութական ծախսերը, վարձակալական վճարները (վարձավճարները), չփոխհատուցվող (չհաշվանցվող) հարկերը (բացառությամբ` գույքահարկի և հողի հարկի), տուրքերը և այլ պարտադիր վճարները, բանկային ծառայությունների (այդ թվում` երաշխիքների, երաշխավորությունների, ակրեդիտիվների) համար վճարները, դատական ծախսերը, գործուղման ծախսերը, պատճառած վնասի հատուցումը, տույժերը, տուգանքները և գույքային այլ սանկցիաները (բացառությամբ` Հայաստանի Հանրապետության պետական կամ համայնքների բյուջեներ, ինչպես նաև կուտակային վճարների գծով գանձվող տույժերի, տուգանքների և գույքային այլ սանկցիաների), աուդիտորական, իրավաբանական, խորհրդատվական և տեղեկատվական ծառայությունների ծախսերը: